
LIETUVOS RESPUBLIKOS VYRIAUSYBĖ

NUTARIMAS
DĖL LIETUVOS RESPUBLIKOS VYRIAUSYBĖS 2015 M. LAPKRIČIO 18 D. NUTARIMO NR. 1197 „DĖL VALSTYBINIO VISUOMENĖS SVEIKATOS STIPRINIMO FONDO NUOSTATŲ IR VALSTYBINIO VISUOMENĖS SVEIKATOS STIPRINIMO FONDO TARYBOS SUDĖTIES PATVIRTINIMO“ PAKEITIMO

2024 m. lapkričio 13 d. Nr. 956
Vilnius


Lietuvos Respublikos Vyriausybė nutaria:
1. Pakeisti Lietuvos Respublikos Vyriausybės 2015 m. lapkričio 18 d. nutarimą Nr. 1197 „Dėl Valstybinio visuomenės sveikatos stiprinimo fondo nuostatų ir Valstybinio visuomenės sveikatos stiprinimo fondo tarybos sudėties patvirtinimo“: 
1.1. Pakeisti 2 punktą ir jį išdėstyti taip:
„2. Patvirtinti šią Valstybinio visuomenės sveikatos stiprinimo fondo tarybos (toliau – Taryba) sudėtį:
2.1.  Lietuvos savivaldybių asociacijos deleguotas atstovas;
2.2. Lietuvos Respublikos socialinės apsaugos ir darbo ministerijos deleguotas atstovas;
2.3. 4 Lietuvos Respublikos sveikatos apsaugos ministerijos deleguoti atstovai;
[bookmark: _GoBack]2.4. Lietuvos Respublikos švietimo, mokslo ir sporto minister jos deleguotas atstovas;
2.5. Nacionalinės sveikatos tarybos deleguotas atstovas;
2.6. Narkotikų, tabako ir alkoholio kontrolės departamento deleguotas atstovas;
2.7. Lošimų priežiūros tarnybos prie Lietuvos Respublikos finansų ministerijos deleguotas atstovas;
2.8. 2 nacionalinių skėtinių nevyriausybinių organizacijų deleguoti atstovai;
2.9. 3 visuomenės informavimo priemones vienijančių organizacijų deleguoti atstovai.“
1.2. Pakeisti nurodytu nutarimu patvirtintus Valstybinio visuomenės sveikatos stiprinimo fondo nuostatus ir juos išdėstyti nauja redakcija (pridedama).
2. Pavesti sveikatos apsaugos ministrui iki 2024 m. gruodžio 31 d. parengti ir patvirtinti Valstybinio visuomenės sveikatos stiprinimo fondo tarybos darbo reglamentą.
3. Nustatyti, kad:
3.1. šio nutarimo įsigaliojimo metu pareigas einančių Valstybinio visuomenės sveikatos stiprinimo fondo tarybos narių pirmos kadencijos pradžia laikoma šio nutarimo įsigaliojimo diena;
3.2. šis nutarimas, išskyrus nutarimo 2 punktą, įsigalioja 2025 m. sausio 1 d.



Laikinai einanti finansų ministro pareigas,
pavaduojanti laikinai einantį Ministro Pirmininko pareigas 	Gintarė Skaistė


Laikinai einantis sveikatos apsaugos ministras 	Aurimas Pečkauskas

PATVIRTINTA
Lietuvos Respublikos Vyriausybės
2024 m. lapkričio 13 d. nutarimu Nr. 956


VALSTYBINIO VISUOMENĖS SVEIKATOS STIPRINIMO FONDO NUOSTATAI

I SKYRIUS
BENDROSIOS NUOSTATOS

1. Valstybinio visuomenės sveikatos stiprinimo fondo nuostatai (toliau – Nuostatai) nustato Valstybinio visuomenės sveikatos stiprinimo fondo (toliau – Fondas) lėšų valdymo tvarką, Fondo administratoriaus (sveikatos apsaugos ministro įgaliotos įstaigos) kompetenciją, Fondo tarybos (toliau – Taryba) sudėtį ir kompetenciją.

II SKYRIUS
FONDO LĖŠŲ VALDYMAS

2. Visuomenės sveikatos išsaugojimo ir stiprinimo veiklų prioritetus ir priemones bei jų finansavimo Fondo lėšomis proporcijas nustato sveikatos apsaugos ministras.
3. Sprendimus dėl Fondo lėšų paskirstymo visuomenės sveikatos išsaugojimo ir stiprinimo projektams (toliau – projektai) pagal sveikatos apsaugos ministro patvirtintus prioritetus, priemones ir finansavimo proporcijas, atsižvelgdamas į Tarybos siūlymus, priima Fondo administratorius.

III SKYRIUS
FONDO ADMINISTRATORIAUS KOMPETENCIJA

4. Fondo administratorius:
4.1. apibendrina Tarybos siūlymus dėl Fondo lėšomis remtinų visuomenės sveikatos išsaugojimo ir stiprinimo veiklų prioritetų ir priemonių bei pateikia juos Lietuvos Respublikos sveikatos apsaugos ministerijai (toliau – Ministerija);
4.2. pagal sveikatos apsaugos ministro patvirtintus visuomenės sveikatos išsaugojimo ir stiprinimo veiklų prioritetus, priemones ir jų finansavimo Fondo lėšomis proporcijas Projektų, finansuojamų valstybės biudžeto lėšomis, administravimo ir finansavimo taisyklėse, patvirtintose Lietuvos Respublikos finansų ministro 2021 m. birželio 28 d. įsakymu Nr. 1K-227 „Dėl Strateginio valdymo metodikos taikymo“ (toliau – Taisyklės), nustatyta tvarka skelbia kvietimą teikti paraiškas ir organizuoja konkursą projektams atrinkti;
4.3. vertina projektų turinį bei planuojamų išlaidų pagrįstumą. Tam Fondo administratorius gali pasitelkti ekspertus. Ekspertai parenkami Lietuvos Respublikos viešųjų pirkimų įstatymo nustatyta tvarka. Bendra ekspertams per metus išmokama suma negali viršyti 30 procentų lėšų, skirtų Fondui administruoti;
4.4. priima sprendimus dėl finansavimo projektams Fondo lėšomis skyrimo (neskyrimo);
4.5. sudaro finansavimo sutartis su projektų vykdytojais;
4.6. atlieka projektų įgyvendinimo pagal finansavimo sutartyse numatytas sąlygas priežiūrą, kontroliuoja Fondo lėšų panaudojimo pagrįstumą ir efektyvumą Taisyklėse nustatyta tvarka;
4.7. Ministerijos ar Tarybos narių prašymu pateikia informaciją apie projektų įgyvendinimo eigą ir tarpinius projektų įgyvendinimo rezultatus bei vertina su tuo susijusius Ministerijos ar Tarybos narių pasiūlymus;
4.8. rengia ir, suderinus su Taryba, teikia Ministerijai Fondo veiklos metinę ataskaitą. Praėjusių metų Fondo veiklos ataskaita pateikiama Ministerijai iki einamųjų metų vasario 1 dienos;
4.9. vykdo Tarybos sekretoriato funkcijas;
4.10. sprendžia kitus su Fondo administravimu susijusius klausimus.
5. Fondo administratorius turi teisę gauti iš valstybės ir savivaldybių institucijų ir įstaigų, kitų įstaigų, įmonių ir organizacijų informaciją, kurios reikia Fondo administratoriaus funkcijoms atlikti, tokios informacijos teikimą reguliuojančių teisės aktų nustatyta tvarka.

IV SKYRIUS
TARYBOS SUDĖTIS IR KOMPETENCIJA 

6. Tarybą sudaro 15 narių. Tarybos institucinę sudėtį tvirtina Lietuvos Respublikos Vyriausybė. Tarybos personalinę sudėtį ir Tarybos darbo reglamentą tvirtina sveikatos apsaugos ministras. 
7. Tarybos nariu asmuo gali būti ne ilgiau kaip dvi kadencijas iš eilės. Kadencijos trukmė – dveji metai.
8. Tarybos pirmininką, kuris vadovauja Tarybos veiklai, ir Tarybos pirmininko pavaduotoją, kuris vadovauja Tarybos veiklai, jeigu Tarybos pirmininko nėra, iš Tarybos narių skiria ir atšaukia sveikatos apsaugos ministras.
9. Jeigu Tarybos narys atsistatydina, yra atšaukiamas, nebegali eiti Tarybos nario pareigų dėl ligos, miršta arba nebegali eiti Tarybos nario pareigų, nes atsiranda aplinkybių ar paaiškėja aplinkybės, dėl kurių Tarybos narys negali būti laikomas nepriekaištingos reputacijos, institucija, įstaiga ar organizacija, kurios atstovas atsistatydino, buvo atšauktas, nebegali eiti Tarybos nario pareigų dėl ligos, mirė arba nebegali eiti Tarybos nario pareigų dėl kitų priežasčių, deleguoja kitą Tarybos narį. Dėl šiame punkte nurodytų priežasčių Tarybos nario įgaliojimams nutrūkus anksčiau laiko, į atsilaisvinusią vietą kitas Tarybos narys skiriamas likusiam Tarybos kadencijos laikotarpiui.
10. Taryba:
10.1. teikia motyvuotus siūlymus Ministerijai dėl Fondo lėšomis remtinų projektų prioritetų ir priemonių;
10.2. svarsto ir derina Fondo veiklos metinę ataskaitą.
11. Tarybos nariai turi teisę gauti iš Fondo administratoriaus informaciją apie projektų įgyvendinimo eigą ir tarpinius projektų įgyvendinimo rezultatus bei teikti pasiūlymus Fondo administratoriui.
12. Tarybos nariai, ekspertai, kiti Tarybos posėdyje dalyvaujantys asmenys gali dalyvauti Tarybos darbe tik pasirašę nešališkumo deklaraciją ir konfidencialumo pasižadėjimą, kuriame pasižada Taryboje gautą konfidencialią informaciją naudoti tik siekdami atlikti pareigas Taryboje ir jos neskleisti, išskyrus teisės aktų, reglamentuojančių informacijos teikimą, nustatytas išimtis, privalo vengti interesų konflikto ir, esant jo grėsmei, nedelsdami pranešti apie tai Tarybos pirmininkui, Tarybos pirmininkas – sveikatos apsaugos ministrui, nariams bei nusišalinti nuo klausimo, keliančio interesų konflikto grėsmę, svarstymo. Nešališkumo deklaracijos ir konfidencialumo pasižadėjimo formas tvirtina Fondo administratorius.
13. Tarybos nariai turi būti nepriekaištingos reputacijos ir atitikti nepriekaištingos reputacijos reikalavimus, nustatytus Lietuvos Respublikos valstybės tarnybos įstatyme.

V SKYRIUS
BAIGIAMOSIOS NUOSTATOS

14. Fondo administratoriaus sprendimai, veiksmai ar neveikimas skundžiami Lietuvos administracinių ginčų komisijai Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba administraciniam teismui Lietuvos Respublikos administracinių bylų teisenos įstatymo nustatyta tvarka.

